Hekk kif madwar id-dinja kollha, fit-8 ta’ Settembru tiġi ċċelebrata ‘World Physiotherapy Day’, il-Malta Association of Physiotherapists organizzat numru ta’ attivitajiet biex iqajjmu kuxjenza dwar l-importanza ta’ dan il-jum. L-attivitajiet saru fil-Belt Valletta quddiem il-Parlament. NET News tkellem mal-President tal-Malta Association of Physiotherapy, Victoria Massalha, li qaltilna li dawn l-attivitajiet saru biex jippromwovu s-saħħa fiżika attiva. Għal din is-sena intgħażlet it-tema ‘Physical Activity for Life’, fejn kien hemm numru ta’ persuni jagħmlu diversi sports fosthom futbol u żfin. Iċ-Chief of Executive Officer tal-Malta Association of Physiotherapy, Audrey Schembri. “Ikkolaborajna ma’ MOVE Malta kif ukoll mal-Malta Health Students Association (MHSA). Għamlilna numru ta’ attivitajiet fosthom tgħalim taż-żfin u nies li setgħu jilgħabu l-futbol,” spjegat ma’ NET News. Din l-assoċjazzjoni, li bdiet fl-1974, tiltaqa’ kull sena biex tippromwovi s-saħħa tal-bniedem. Preżenti kien hemm is-Segretarju Parlamentari għaż-Żgħażagħ, Sport u Għaqdiet Volontarji Clifton Grima u l-Kelliem tal-Partit Nazzjonalista David Aguis, li saħqu dwar l-importanza tal-għarfien tas-saħħa. Fil-messaġġ tiegħu, David Aguis saħaq dwar il-bżonn li ndaħħlu l-isport aktar fil-kultura Maltija hekk kif l-attività fiżika hija importanti ħafna.